Reserwebank móét dokumente onthul | Netwerk24
03 Junie 2020 05:43
Die Suid-Afrikaanse Geskiedenis-argief (Saha) het 'n ses jaar lange stryd teen die Suid-Afrikaanse Reserwebank (SARB) gewen om dié se apartheidsera-inligting aan Saha beskikbaar te stel.
Die beslissing is Vrydag in die appèlhof in Bloemfontein uitgereik.
Saha, wat in die 1980's deur anti-apartheidsaktiviste gestig is, het in Augustus 2014, in oorleg met die organisasie sonder winsbejag Open Secrets, die eerste keer vir die dokumente gevra.
Verskeie aansoeke is ingevolge die Wet op die Bevordering van Toegang tot Inligting (Paia) gerig vir die dokumente wat handel oor die bank se ondersoeke na individue wat in die apartheidsera van finansiële misdade verdink is, het City Press berig.
Saha het in 'n verklaring ná hul sege in die hof gesê die appèlaansoek was nie net gebring om toegang te kry tot apartheidsera-inligting nie, maar ook om die reg vir Suid-Afrikaners te bekom om toegang tot inligting te kan kry.
Die appèlhofbeslissing is 'n "geweldige oorwinning vir demokrasie en ons grondwetlike reg op toegang tot inligting".
"Gegewe beweerde wydverspreide staatskaping in Suid-Afrika en die ontknoping van die uitgebreide netwerke wat korrupsie moontlik maak, is dit noodsaakliker as ooit vir die staat om pro-aktiewe blootlegging te oorweeg van kern-argiefrekords as uitvloeisel van sy verklaarde toewyding tot die waardes van openheid en integriteit.
"Private belang lê steeds aan die kern van die vergrype van staatsmag en daarom is dit noodsaaklik om diegene verantwoordelik vir apartheidsera- én hedendaagse misdade en korrupsie aan die man te bring.